Virallinen lehti nro C 134 , 30/04/1998 s. 0171



KIRJALLINEN KYSYMYS P-3556/97 komissiolle esittäjä(t): Luigi Florio (UPE) (4. marraskuuta 1997) Aihe: EU:n laina Palestiinan itsehallintoviranomaiselle Euroopan unioni valmistautuu myöntämään Palestiinan kansalliselle itsehallintoviranomaiselle 25 miljoonan ecun lainan ja perustelee sitä mahdollisuudella korvata Arafatin hallitukselle varat, joita Israelin hallitus ei ole siirtänyt sille. Viime huhtikuussa israelilainen sanomalehti Haarezt paljasti, että presidentti Arafatilla on salainen tili Tel Avivin Leumi Bankissa (Hashmonaim-kadun sivukonttorissa). Tilillä on noin 150 miljoonaa dollaria (eli noin 125 milj. ecua), jotka Israelin hallitus on maksanut Palestiinan alueille tuotavan polttoaineen veron tuottona. Varat oli tarkoitettu Palestiinan itsehallintoviranomaiselle, mutta presidentti Arafat on ottanut ne omaan käyttöönsä kaiken valvonnan ulkopuolella. Onko komissio tietoinen tällaisen salaisen tilin olemassaolosta ja siellä olevista summista? Eikö se katso, että kyseisen 25 miljoonan ecun lainan myöntämisen edellytyksenä olisi vähintäänkin oltava mainittujen 150 miljoonan dollarin maksaminen itsehallintoviranomaiselle ja Palestiinan presidentin takeet varainhoidon avoimuuden lisäämisestä? Komission jäsenen Manuel Marínin komission puolesta antama vastaus (1. joulukuuta 1997) Palestiinalle suunnattua apua käsittelevä tilapäinen yhteyskomitea on jo ottanut esille kysymyksen palestiinalaishallinnon julkisten varojen puutteellista hoitoa koskevista viimeaikaisista syytöksistä. Palestiinalaishallinnon lakiasäätävä neuvosto on julkaissut asiasta laajan selvityksen, ja se on sitoutunut laajempiin tutkimuksiin. Komissio ja hanketta tarkastavat yksiköt, jotka pitävät silmällä meneillään olevia avustushankkeita, tarkkailevat tiiviisti ja valvovat tiukasti yhteisön rahoitusavun antamista palestiinalaishallinnolle. Viitteet säännönvastaisuuksista yhteisön palestiinalaishallinnolle antaman rahoitusavun toteuttamisessa ilmoitetaan välittömästi ja niihin sovelletaan tällaisissa tapauksissa tavanomaisia toimenpiteitä, kuten tarvittaessa rahoitussopimusten täytäntöönpanon keskeyttäminen. Ottaen huomioon komission palestiinalaishallinnolle antaman 25 miljoonan ecun lisätuen, neuvosto pyysi 15. syyskuuta 1997 komissiota myöntämään erityisiä käteisvaroja palestiinalaishallinnolle. Komissio ehdotti varojen käyttämistä riskirahastona, jos Israel pidättäytyy uudelleen velvollisuudestaan siirtää verorahoja palestiinalaisille. Varat talletettaisiin korolliselle tilille johonkin eurooppalaiseen liikepankkiin. Komissio ehdottaa, että kaikki kansainväliset rahoittajat osallistuisivat rahoitukseen alkuosuuden tullessa komissiolta ja että tiliä hoitaisi komission valvoma rahoitusneuvosto. Tilisiirrot palestiinalaishallinnolle edellyttävät sekä komission että palestiinalaishallinnon allekirjoitusta. Palestiinalaishallinnon on myös maksettava kyseiset tilisiirrot takaisin kymmenen päivän kuluttua siitä kun se on saanut Israelilta vastaavan määrän verorahoja. Lisäksi kaikkia maksuja erityisestä käteisrahastosta koskevat useat ehdot, joihin palestiinalaishallinnon on myönnyttävä, kuten palestiinalaishallinnon kaikkien pankkitilien yhdistäminen ja asettaminen valtionvarainministeriön valvontaan, käyttökulujen tarkka budjettivalvonta ja vuodelle 1998 suunniteltu nykyisen budjettivajeen riittävä supistuminen.